**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. тачка 12. Устава Републике Србије, којим се утврђује да Република Србија уређује и обезбеђује, између осталог, организацију и коришћење простора.

**II. РАЗЛОЗИ ЗА ДОНОШЕЊЕ ЗАКОНА**

Закон о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију („Службени гласник РС”, брoj 9/20), донет је на основу искуства у реализацији ових пројеката, те се дошло до закључка да у процесу реализације пројеката пуно времена одузима решавање имовинскоправних односа пре издавања потребних дозволе и да због тога радови често касне са реализацијом. Ту се мисли на израду Пројеката парцелације и препарцелације, затим спровођење процедура у катастру по тим пројектима и на крају сам процес експропријације, који је дуготрајан за линијске инфраструктурне објекте (путеве, пруге и сл.), јер се ти објекти планирају, пројектују и граде на више хиљада катастарских парцела, за чије је решавање потребно најмање годину дана, некад и више, зависно од проблема на које се наиђе у току експропријације (нелегални објекти, чекање решавања захтева за легализацију за те објекте, неуписани објекти у катастру, расељавање становништва, жалбе на решења о упису у катастар, жалбе на решења о експропријацији и сл.).

Имајући у виду да је Европска комисија више пута, како писаним путем, тако и у непосредним састанцима скретала пажњу Републици Србији да одредбе Закона о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију, нису у складу са правним тековинама Европске уније, посебно у делу који се односи на јавне набавке и избор тзв. Стратешког партнера, донета је одлука на нивоу Владе да се овај закон стави ван снаге.

Оно што је посебно битно напоменути је чињеница да ће стављањем ван снаге Закона о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију, бити „затворено” Поглавље 5 и Кластер 1, који су итекако значајни код преговора за приступање Републике Србије Европској унији.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. овог закона, прописано је да даном ступања на снагу овог закона престаје да важи Закон о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију („Службени гласник РС”, број 9/20).

Чланом 2. овог закона, прописано је да пројекти, чија је реализација започета по одредбама Закона о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију („Службени гласник РС”, брoj 9/20), окончавају се по одредбама тог закона.

Чланом 3. прописано је да овај закон ступа на снагу осмог дана од дана објављивања у „Службеном гласнику Републике Србије”.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона нису потребна додатна средства из буџета Републике Србије.